钦定古今图书集成/理学汇编/学行典/第084卷 > 朱子大全集 > 《答刘公度》
## 钦定古今图书集成/理学汇编/学行典/第084卷 > 朱子大全集 > 《答刘公度》

“见喻旧见不甚分明，更欲别作家计，未知底里果是
如何？但此事别无奇妙，只是见成说底便是道理。只
要虚心熟玩，久之自然见得实处，自是不容离叛，便
是到头。若更欲别求见解，即是邪说，鲜不流于异端
矣。”君举春闲得书，殊不可晓，似都不曾见得实理，只
是要得杂博，又不肯分明如此说破，却欲包罗和会
“众说，不令相伤，其实都不晓得众说之是非得失，自
有合不得处也。叶正则亦是如此，可叹！可叹！”

又

“所论为学之意，甚善，初盖不能不以为疑，今得如此，
甚慰意也。究观圣门教学，循循有序，无有合下先求
顿悟之理。但要持守省察，渐久渐熟，自然贯通，即自
有安稳受用处耳。千岐万径，杂物并出，皆足以惑世
诬民。其信之者，既陷于一偏而不可救；其不信者，又
无正定趋向，而泛滥于其闲，是亦何能为有亡耶？”平
父相处觉得如何，似亦未有个立脚处也。因书劝勉
之。